Ministrul Barna Tánczos, la Forumul ONU de nivel înalt privind dezvoltarea durabilă, de la New York

România a prezentat Planul Național de Acțiune pentru Strategia de Dezvoltare Durabilă care vizează implementarea Agendei 2030 în cadrul Forumului ONU de nivel înalt privind dezvoltarea durabilă, organizat în luna iulie, la New York.

„Sunt convins că nu putem avea succes decât dacă suntem conștienți cu toții de necesitatea unei acțiuni comune. Este necesar să utilizăm soluții integrate pentru atingerea obiectivelor de dezvoltare durabilă, iar dimensiunea de protecție a mediului a Agendei 2030 este extrem de importantă. Trebuie să ne bazăm pe modele de succes prin care reducem poluarea cu plastic, păstrăm biodiversitatea și atenuăm schimbările climatice", a declarat, în cadrul evenimentului ministrul Barna Tánczos.

Prezentarea Planului Național de Acțiune al României🇷🇴 a fost realizată în cadrul evenimentului conex „Reconstruim mai bine: măsurarea și eficientizarea politicilor legate de obiectivele de dezvoltare durabilă (ODD) până în 2030”, în cadrul căruia țara noastră a avut calitatea de co-organizator, alături de Italia🇮🇹, Luxemburg🇱🇺 și Organizația pentru Cooperare și Dezvoltare Economică (OCDE). Speakerii prezenți au evidențiat inițiativele de succes care generează impact și contribuie la accelerarea progresului în Agenda 2030.